провеждане на държавни политики в полза на, наред с други, производителите износители. Т.нар. „План 840“ е подробно изложен в известието на Държавния съвет от 27 май 2009 г. (38) Това заглавие се свързва с използването на 84 млрд. USD за експортно застраховане и представлява една от шестте мерки, приети от Държавния съвет през 2009 г. с цел допълнително стабилизиране на търсенето на външния пазар в условията на световна криза и, в резултат на това — за засилване на търсенето на застраховане на експортни кредити. Шестте мерки включват по-конкретно подобрено покритие на застраховането на експортните кредити, предоставяне на краткосрочно застраховане на експортни кредити в размер на 84 млрд. USD през 2009 г. и намаляване на ставката на премията. Като единствена ориентирана към изпълнението на политиките институция, отговаряща за застраховането на експортни кредити, Sinosure е посочено за изпълнител на плана. Що се отнася до намаляването на застрахователната премия, Sinosure е било задължено да гарантира, че средната ставка на премията за краткосрочното застраховане на експортни кредити ще бъде намалена с 30 % въз основа на средната ставка за 2008 г.
 (138)
 Т.нар. „План 421“ беше включен в Известието относно проблемите на изпълнението на специалната мярка за финансиране застраховането на износа на мащабно цялостно оборудване, издадено съвместно от Министерството на търговията и Министерството на финансите на 22 юни 2009 г. Той представляваше също и важна политика в подкрепа на политиката на Китай за насърчаване на китайските инвестиции навън в отговор на световната финансова криза от 2009 г. и осигури финансиране на застраховането в размер на 42,1 млрд. USD в подкрепа на износа на мащабно цялостно оборудване. В него се предвижда Sinosure и някои други финансови институции да управляват и осигуряват финансирането. Обхванатите от този документ предприятия биха могли да се възползват от преференциалните финансови мерки, включително застраховане на експортни кредити. Поради липсата на съдействие от страна на ПК Комисията не бе в състояние да получи допълнителни подробности относно прилагането на въпросното известие. При отсъствието на доказателства за противното, Комисията счита, че хартиената промишленост също е обхваната от този документ.
 (139)
 Въз основа на горните елементи Комисията заключи, че Sinosure е публичен орган, тъй като е овластено да упражнява правителствени функции. До същото заключение се достигана и в предишни антисубсидийни разследвания по отношение на насърчаваните сектори в КНР (39).
 (140)
 Тъй като Sinosure е публичен орган, който разполага с държавна власт и изпълнява държавните закони и планове, предоставянето на застраховане на експортните кредити на производителите на фина хартия с покритие представлява финансово участие под формата на потенциално директно прехвърляне на средства от страна на правителството по смисъла на член 3, параграф 1, буква а), подточка i) от основния регламент.
 в) Полза
 (141)
 При липсата на съдействие от страна на ПК и китайските производители износители, Комисията не разполагаше с информация за конкретни дружества, въз основа на която да изчисли размера на субсидиите, предоставени по време на РПП. Въпреки това, с оглед на окончателните констатации, направени в контекста на настоящото разследване в рамките на прегледа с оглед изтичане на срока на действие, Комисията не счете за необходимо